‘Dros-verkragter’ moontlik op tikDie beskuldigde in die hof. Foto: ANA ŉ Hoeveelheid wit poeier wat by die 20-jarige man van Pretoria gekry is toe hy in hegtenis geneem is vir die sogenaamde Dros-verkragting, was die dwelm tik, sê die Nasionale Vervolgingsgesag (NVG). Die verdagte, wie se naam eers bekendgemaak kan word nadat hy gepleit het, word daarvan beskuldig dat hy ŉ sewejarige meisie in die manstoilette van die gesinsrestaurant in die ooste van die Jakarandastad verkrag het. Die NVG het die poeier wat by hom gekry is, forensies laat ontleed en vasgestel dat dit tik is, berig die Johannesburgse dagblad The Citizen. Sy hofverskyning is Woensdagoggend binne minute in die Pretoriase landdroshof afgehandel. Die hof het gehoor ŉ bed is vir die beskuldigde in die Weskoppies- psigiatriese hospitaal beskikbaar en hy is formeel na die hospitaal verwys vir psigiatriese evaluering. Hy sal 30 dae lank deur ŉ span van drie psigiaters en een sielkundige geëvalueer word en op moet op 8 Februarie weer in die hof verskyn. Die staat beweer die man het die meisie in September verlede jaar van die restaurant se speelterrein af tot by die toilette gevolg waar die skokvoorval glo plaasgevind het. Volgens die staat het die kind se ma hom op heterdaad betrap toe sy haar na dogter gaan soek het. Die hof het vroeër gehoor die beskuldigde het sielkundige probleme, het al meermale sy lewe probeer neem en ly aan depressie wat deur bipolêre gemoedsversteuring veroorsaak word.